OzLabs/hebrew-wiki-articles huggingface dataset:
ז'ורדי טריאס

ז'ורדי טריאס פליו (קטלונית: Jordi Trias Feliu; נולד ב-5 בנובמבר 1980 בז'ירונה, קטלוניה) הוא כדורסלן עבר ספרדי ששיחק בעמדת הפאוור פורוורד. גובהו 2.06 מטרים. טריאס קלעי ממרחק רב וניחן ביכולות מסירה מהטובות באירופה. בעבר טריאס שיחק עבור נבחרת ספרד.
== קריירה ==
טריאס בילה את רוב ילדותו ונעוריו במחלקת הנוער של ז'ירונה בה שיחק מגיל שמונה. בגיל 17, החל בקריירה מקצועית במדי פיגוארס מליגת המשנה הספרדית, עמה שיחק כשלוש עונות. מיד לאחר מכן, עבר לקבוצת הליגה הבכירה, מורסיה. טריאס עבר אליה לאחר שהפגין יכולת בולטת בקבוצתו הקודמת, פיגוארס. בסיום עונה אחת, חזר טריאס לקבוצת נעוריו, ז'ירונה ושיחק עבורה במשך שתי עונות עד למעברו לקבוצת הפאר ברצלונה. למרות מעבר זה, טריאס לא קיבל דקות משחק ועזב בחזרה לז'ירונה בהשאלה לעונה וחצי.

לאחר סיום ההשאלה, עבר בחזרה לברצלונה. במסגרת קבוצת הפאר, טריאס זכה במגוון תארים: גביע המלך בעונת 2006/07 ואף בעונת 2004/05 זכה באליפות קטלוניה ובגביע הסופרקופה של הליגה. בנוסף זכה להיבחר גם כ-MVP של משחק הגמר של גביע המלך בעונת הזכייה (עונת 2006/07).

טריאס שיחק עבור הנבחרת הספרדית זמן קצר מאוד (בשנים 2003 - 2005) וזכה עמה במדליית הארד באליפות אירופה 2005, זכייתו היחידה במסגרת הבינלאומית עם ספרד.

==קישורים חיצוניים==

* [https://web.archive.org/web/20110524015256/http://www.fcbarcelona.com/web/english/basquet/temporada_06-07/plantilla/jugadors/trias.html דף השחקן] אתר הרשמי של ברצלונה כדורסל (קטלונית) (אנגלית)
* [http://www.euroleague.net/competition/players/showplayer?clubcode=bar&pcode=JJF&seasoncode=e2008 דף השחקן] באתר היורוליג

קטגוריה:כדורסלנים ספרדים
קטגוריה:ז'ירונה: ספורטאים
קטגוריה:כדורסלני מורסיה
קטגוריה:כדורסלני נבחרת ספרד
קטגוריה:כדורסלנים קטלאנים
קטגוריה:כדורסלני ברצלונה
קטגוריה:כדורסלני מנרסה
קטגוריה:כדורסלני אנדורה
קטגוריה:ספרדים שנולדו ב-1980
קדימון

קְדִימוֹן (בלעז: טְרַיילֶר; מאנגלית: Trailer) הוא קטע וידאו קצר לקידום סרט קולנוע, סרט טלוויזיה, סדרת טלוויזיה או משחקי מחשב.

הקדימון מופץ לציבור הרחב טרם צאתו לאקרנים של הסרט, כחלק מאמצעי השיווק שלו. כינוי הנהוג בתעשיית הטלוויזיה הוא פְּרוֹמוֹ, המקדם סדרות טלוויזיה. בישראל כונו קטעים אלו בעבר "קטעי בקרוב", מכיוון שהוצגו בבתי קולנוע לפני הקרנת הסרט, ובסיומם הוצגה שקופית עם המילה "בקרוב". האקדמיה ללשון העברית קבעה את המונח "קדימון", משום שסרטון זה מגיע קודם לפרסום סרט הקולנוע, הטלוויזיה או משחק המחשב.

קדימונים נועדו לפרסם, לעניין בצורה אטרקטיבית ולהעלות את מודעות הקהל לגבי צאתם הקרובה של סרטים למסכים. קדימונים ערוכים בצורה קצרה ומהירה המרובה באפקטים, ומכילים קטעים נבחרים מהסרט ומוצגים בו השחקנים הראשיים. הם משלבים לרוב מגוון אלמנטים כדי למשוך את הקהל. אלה יכולים לכלול קטעים של קטעי פעולה אינטנסיביים, רגעים דרמטיים, סצנות קומיות, אפקטים מיוחדים ודיאלוג בלתי נשכח. למוזיקה יש תפקיד מכריע במתן הטון ובהגברת ההשפעה הרגשית של הטריילר. קריינות או כיתוב עשויים להיות משולבים גם כן, כדי לספק מידע נוסף או הקשר, הנדרש להבנת הקטעים המוצגים.

קדימונים לסרטי קולנוע נמשכים בדרך כלל כ-2 עד 3 דקות, אם כי יש מגוון אורכים בהתאם לאסטרטגיית השיווק הספציפית או לאופי הסרט. הם מעוצבים בקפידה כדי לספק סקירה תמציתית של עלילת הסרט, הדמויות ורגעי המפתח, תוך כדי הצגת המאפיינים הייחודיים של הסרט.

קדימונים מופצים בכל אמצעי המדיה, לרבות הטלוויזיה, הרדיו והאינטרנט. בתי קולנוע מציגים אותם כחלק ממקבץ הפרסומות, קודם להקרנת הסרט לו רכשו הצופים שבאולם את הכרטיס. בנוסף, ברוב הפעמים נחתמים הסכמים בין חברות הפקה לבין אתרים משמעותיים ברשת לאירוח קובצי וידאו, כמו אתר YouTube, לפרסום ולהפצה מועדפת של קדימונים באתריהם.

קיימות שלל תחרויות שנתיות, רשמיות ולא-רשמיות, בקטגוריית "הקדימון הטוב ביותר", לרבות פרס טריילר הזהב.

== ראו גם ==
* סרטון פרסומת
* ספוילר
* זמריר
* טיזר

== קישורים חיצוניים ==

* 
* 
* 

==הערות שוליים==

קטגוריה:פרסום
קטגוריה:שיווק
מדוזות קובייתיות

[[קטלנית אוסטרלית, המין הארסי והקטלני ביותר בקבוצה]]
מדוזות קובייתיות או צרעות הים (שם מדעי: Cubozoa, באנגלית: Box jellyfish) היא מחלקה של יצורי ים ממערכת הצורבים הנחשבים לחלק מהמדוזות, אף שאינם קרובות למדוזות הסוכך המוכרות יותר. בני קבוצה זו שקופות ברובם, בעלות עשרות זרועות המכילות תאים צורבים לאורכם עם "בסיס" שקוף המזכיר מעט קובייה, מה שנתן למדוזות את שמן. מחלקה זו נפוצה פחות משאר המחלקות של הצורבים, ועל כן ידוע עליה מעט יחסית.

רוב מדוזות אלה ארסיות מאוד וקטלניות לאדם לאחר שהן נתקלות בו במים, מה שגורם להרוגים רבים כל שנה, לרוב מהמין קטלנית אוסטרלית היכולה להרוג אדם בתוך דקות. מדוזות אלה קטנות יחסית ואורכם אינו עולה על שלושה מטרים במינים הגדולים, בעוד מינים רבים קטנים ביותר.

תועד כי מיני המחלקה אינם נסחפים כפלנקטון באמצעות זרמי האוקיינוס כמו מרבית מיני המדוזות אלא שוחים נגד הזרם תוך שימוש בבסיסם כדי להסיע את עצמן קדימה.

== תפוצה ==
מינים רבים מצויים רק במימי האזור האינדו-פסיפי הטרופי שבין דרום-מזרח אסיה לאוסטרליה (משם מגיעות מרבית התקיפות המדווחות). עם זאת מינים שונים משייטים לאורך כל האוקיינוס השקט שבין קליפורניה, הוואי וניו זילנד. מספר מינים חיים אף באוקיינוס האטלנטי כמו Carybdea marsupialis החיה במימי הים התיכון ו-Carybdea branchi החיה לחופי דרום אפריקה.

==מיון==
*מחלקה מדוזות קובייתיות (Cubozoa)
**סדרה Carybdeida
***משפחה Alatinidae
***משפחה Carukiidae - בה מאלו קינגי וקטלנית זעירה
***משפחה Carybdeidae
***משפחה Tamoyidae
***משפחה Tripedaliidae
**סדרה Chirodropida
***משפחה Chirodropidae
***משפחה Chiropsalmidae
***משפחה Chiropsellidae

==ראו גם==
* אירוקנג'י – מין זעיר במחלקה.
* מאלו קינגי – מין זעיר במחלקה.

==קישורים חיצוניים==

*
* 

==הערות שוליים==

*
קטגוריה:ערכים שבהם תבנית בריטניקה אינה מתאימה
פראן ואסקס

פרנסיסקו "פראן" ואסקס גונסאלס (בספרדית: Francisco "Fran" Vázquez González; נולד ב-1 במאי 1983 בלוגו, גליסיה) הוא כדורסלן עבר ספרדי, אשר שיחק באופן פעיל בין השנים 2001–2020. שיחק בעמדות הפאוור פורוורד והסנטר, וגובהו 2.09 מטרים.

== קריירה ==
ואסקס שיחק בילדותו כדורסל אצל מחלקות הנוער השונות של אוניקאחה מאלגה. בהגיעו לגיל 18 הוקפץ לקבוצה הבוגרת ושיחק עימה בליגת הכדורסל הבכירה - ה-ACB. ואסקס שיחק במשך כשנתיים ללא הצלחה רבה. לכן, הושאל בשתי העונות הבאות לבילבאו בעונת 2002/03 ולגראן קנריה בעונת 2003/04.

בעונתו בגראן קנריה, השתלב פעמים רבות בחמישייה הראשונה. הוא הפך לשחקן מפתח של הקבוצה, ואף נבחר בסיום העונה למצטיין הקבוצה באתר גראן קנריה ובעיתון ספורטס ג'י המקומי. בעקבות זאת, חזר לאוניקאחה מאלגה ואצל קבוצת היורוליג הצטיין עוד יותר, יכולת זו הביאה אותו להיבחר במקום ה-11 בדראפט ה-NBA על ידי האורלנדו מג'יק שנה לאחר מכן, בדראפט 2005. למרות בחירה גבוהה זאת, ואסקס כמעט ואינו שיחק כלל במסגרת משחקי תחילת העונה של הקבוצה ב-NBA וחזר לספרד, למדיה של ג'ירונה, בה שיחק עונה אחת בלבד. ואסקס עזב את הקבוצה הקטנה, לאחר שקיבל הצעה לעבור למועדון הפאר של ברצלונה, הקבוצה הקטלונית.

בכמה שנות משחק בברצלונה, ואסקס קנה את מעמדו כאחד הקלעים הטובים והיעילים באירופה, למרות זאת, תרומתו נמדדת במספר נקודות לא גבוה במיוחד למרות כישרונו. (ממוצעיו בכל המסגרות בעונת 2008/09 - 7.7 נקודות, 4.9 כדורים חוזרים וכ-1.3 אסיסטים; 82% אחוזי קליעה בזריקות לשתי נקודות).

ב-17 ביולי 2012 עבר ואסקס בטרייד לקבוצת נעוריו, אוניקאחה מאלגה, בתמורה לאלכס אברינס שעבר לברצלונה. ב-29 ביולי 2016 חתם ואסקס באיברוסטאר טנריפה לשנתיים. ב-18 ביולי 2018 חתם ואסקס בסרגוסה באסקט.

במאי 2020 הודיע על פרישתו ממשחק.

==קישורים חיצוניים==

* [https://web.archive.org/web/20090504232359/http://www.fcbarcelona.cat/web/english/basquet/temporada_07-08/plantilla/jugadors/franvazquez.html פרופיל], באתר ברצלונה

==הערות שוליים==

קטגוריה:כדורסלנים ספרדים
קטגוריה:כדורסלני אוניקאחה מאלגה
קטגוריה:כדורסלני גראן קנריה
קטגוריה:כדורסלני ז'ירונה
קטגוריה:כדורסלני ברצלונה
קטגוריה:כדורסלני בילבאו באסקט
קטגוריה:כדורסלני סרגוסה באסקט
קטגוריה:כדורסלני טנריפה
קטגוריה:בחירות דראפט של אורלנדו מג'יק
קטגוריה:ספרדים שנולדו ב-1983
אוזני המשיח

אוזני המשיח (בצרפתית קוויבקית: Oreilles de crisse) הוא מאכל אופייני לקוויבק, עשוי גלדי שומן חזיר בטיגון עמוק. לעיתים נעשה שימוש בבייקון מומלח מאוד, שאינו מעושן. המאכל מוגש לרוב במסיבות בקתת הסוכר באביב ובתקופת חג המולד, ומוגש לעיתים קרובות בציפוי סירופ מייפל.

==אטימולוגיה==
המונח crisse נתפס כיום במשמעות תוארו של ישו - המשיח, בסלנג האופייני לצרפתית של קוויבק, בה נעשה שימוש במושגים דתיים כלשון נקייה לביטויים גסים. במקור המונח crisse היה כנראה הפועל הצרפתי crisser שמשמעותו קול פיצוח או חריקה, בהתאם לקולות המושמעים בעת אכילת המאכל.

==קישורים חיצוניים==

* [http://www.theworldwidegourmet.com/recipes/oreilles-de-crisse-old-fashioned-quebec-pork-crisps/ מתכון אוזני המשיח], באתר "גורמה עולמי" 

==הערות שוליים==

קטגוריה:המטבח הקנדי
קטגוריה:קוויבק: תרבות
קטגוריה:מאכלי בשר חזיר
טמיאס

טמיאס (שם מדעי: Tamias) הוא סוג הכולל 25 מינים של מכרסמים דמויי סנאי, החיים ביבשות צפון אמריקה ואסיה.

מקור השם "טמיאס" ביוונית ומשמעותו "מאחסן", בשל הרגלם של כל המינים מהסוג לאגור מזון. בעבר הם נקראו גם "צ'יפמונק" או "צ'יפמאנק" (Chipmunk), שמות שנגזרו מהמילה האינדיאנית שמשמעותה "סנאי אדום".

==אורח חיים==
בסוג טמיאס קיימים 25 מינים שונים. אחד המינים חי באסיה, אחד באזור המזרחי של צפון אמריקה והיתר במערב היבשת.

טמיאס החיים באזור המזרחי של צפון אמריקה מזדווגים פעמיים בשנה, בתחילת האביב ובתחילת הקיץ, דבר המבדיל אותם מהמינים המערביים, הנוהגים להזדווג רק פעם בשנה. לאחר ההמלטה, נשארים הצאצאים במאורה כשישה שבועות לפני שהם יוצאים החוצה לראשונה, ובגיל שמונה שבועות לערך הם כבר עצמאיים.

טמיאס הם אוכלי כל ותפריטם כולל גרגרים, בלוטים, אגוזים, ביצי עופות, צפרדעים קטנות, תולעים, פטריות וחרקים. בתחילת הסתיו, נוהגים כל המינים לאגור מזון לקראת החורף, ועושים זאת בשתי דרכים עיקריות; מינים אחדים מרכזים את כל מזונם במאורה אחת (אגירה מרוכזת), אותה הם בונים כך שתכיל תעלות לאחסון המזון לצד חדרים נקיים לשינה. גודלן של מאורות אלו עשוי להגיע עד 3.5 מטרים ויש בהן מספר כניסות ויציאות. מינים אחרים, לעומת זאת, מפזרים את מזונם במספר מאורות שונות (אגירה מפוזרת). המינים המרכזים את כל המזון באותה מאורה נוהגים לרוב להישאר בה עד האביב.

טמיאס ממלאים תפקיד חשוב במערכת האקולוגית של סביבתם. במהלך איסוף המזון הם מסייעים בהפצתם של זרעים ונבגים על פני שטח נרחב. בנוסף, אחסון פטריות במאורות השוכנות בגזעי העצים מסייע להן לבצע את תהליכי המיקוריזה. כמו מכרסמים רבים, הטמיאס ניצודים על ידי מינים שונים של טורפים, הן שוכני קרקע והן עופות דורסים.

==מינים==

[[טמיאס סונורה]]
*Tamias alpinus
*Tamias amoenus
*Tamias bulleri
*Tamias canipes
*Tamias cinereicollis
*Tamias dorsalis
*Tamias durangae
*Tamias merriami
*טמיאס ננסי (Tamias minimus)
*Tamias obscurus
*Tamias ochrogenys
*Tamias palmeri
*Tamias panamintinus
*Tamias quadrimaculatus
*Tamias quadrivittatus
*Tamias ruficaudus
*Tamias rufus
*Tamias senex
*Tamias siskiyou
*Tamias sonomae
*Tamias speciosus
*טמיאס מזרחי (Tamias striatus)
*Tamias townsendii
*Tamias umbrinus

מחקרים חדשים ממיינים את מיני הטמיאס ל-3 תתי-סוגים: סוג ומין יחיד טמיאס מזרחי (Tamias striatus), סוג ומין יחיד טמיאס סיבירי (Eutamias sibiricus) וכל שאר המינים בסוג Neotamias.

==קישורים חיצוניים==

* 

קטגוריה:בעלי חיים שתוארו ב-1811
קטגוריה:טקסונים שתוארו בידי ג'ון קרל וילהלם יליגר
קטגוריה:סנאיי קרקע
לוקלה

לוקלה נפאלית: लुक्ला) היא עיירה קטנה במחוז קהומבו במזרח נפאל. העיר משמשת כשער כניסה עיקרי למטיילים ולמטפסים ברכס ההימלאיה. פירוש שמה של העיירה הוא "מקום הכבשים והעיזים", אם כי אין רבות כאלו באזור.
== גאוגרפיה ==
בעיירה, הממוקמת בגובה 2,860 מטר, שוכן נמל התעופה טנזינג-הילרי, היחיד באזור, ובכך עיקר חשיבותה. רוב הזרים התרים באזור מגיעים אליו בטיסה שאורכה כ-30 דקות מקטמנדו. דרך הגעה נוספת היא באוטובוס מקטמנדו לג'ירי, ולאחריו טרק האורך 5-7 ימי הליכה. בלוקלה מרכז מסחרי גדול, ומעבר לה, ניתן למצוא ציוד רק בעיירה נמצ'ה באזאר. 

שדה התעופה של לוקלה קרוי מאז שנת 2001 על שמם של אדמונד הילרי וטנזינג נורגיי, המטפסים הראשונים על האוורסט. השדה מיועד למטוסי STOL (short take off - landing). מטוסים, שאורך המסלול לו הם זקוקים להמראה ונחיתה הוא קצר מאוד כיוון שאורכו של השדה הוא 500 מטרים בלבד, ובקצהו יש מצוק שגובהו מאות מטרים. השדה אינו מישורי, והוא אחד התלולים בעולם, כיוון ששיפוע מסלול הטיסה שלו מגיע ל-12%. לכן, ההמראה מתבצעת במדרון, והנחיתה במעלה. עד שנת 2002 היה השדה כבוש בלבד וכיום הוא סלול. מספר תאונות התרחשו בו, ונהרגו בהן כ 30 איש. שדה התעופה מקיים טיסות באור יום בלבד לקטמנדו, אך הוא נסגר לעיתים קרובות עקב מזג האוויר. במקום קיים גם מנחת מסוקים קטן. בעת מהומות או ניסיונות הפיכה, נסגר השדה, והצבא הנפאלי מטיל איסורים לגבי תנועה בעיירה. 

<gallery widths="150px" heights="150px" perrow="4">
RK_0602_00825 LuklaFlugplatz.jpg|שדה התעופה לאחר שנסלל.
RK_0602_00811 LuklaAnflug.jpg|שדה התעופה והעיירה מבעד לתא הטייס.
LuklaAirport.jpg|מטוס ממריא משדה התעופה. התמונה ישנה יחסית, וניתן לראות בה שהשדה אינו סלול.
</gallery>

==קישורים חיצוניים==

קטגוריה:נפאל: יישובים
הר קושצ'ושקו

הר קושצ'ושקו (Kosciuszko, מבוטא באוסטרליה כקוזיוֹסקו או קושוּשקו) הוא הר באלפים האוסטרליים, הגבוה ביותר ביבשת אוסטרליה, ועל כן נכלל בשבע הפסגות. גובהו של ההר הוא 2,228 מטרים. שמו ניתן לו על ידי חוקר הארצות הפולני פאבל אדמונד סטז'לצקי לכבודו של טדאוש קושצ'ושקו, גיבור לאומי פולני. השם ניתן כיוון שלטענת סטז'לצקי, ההר דומה לתל קושצ'ושקו בפולין. מדידות שונות של ההר הראו כי הוא נמוך במעט משכנו, ההר טאונסנד. על מנת שהר קושצ'ושקו יישאר ההר הגבוה ביבשת, הוחלפו השמות וכך קושצ'ושקו הוא הגבוה ביותר וטאונסנד שני בגובהו.

==העפלה==
ביחס לשש הפסגות האחרות, ההר נמוך יחסית וקל לטפס עליו כמו במרבית הרי אוסטרליה. ניתן להגיע עד למעבר ההרים שרלוט ברכב, משם מוביל שביל להולכי רגל שאורכו 8 קילומטרים לפסגה. ההעפלה לפסגה אינה קשה, וניתנת לביצוע בקלות יחסית לבעלי כושר סביר. בעבר הגיעה הדרך קרוב יותר לפיסגה, אך היא נסגרה משיקולי איכות הסביבה. רוכבי אופניים עדיין עושים שימוש בדרך זו. גישה נוספת היא מת'רדבו, אתר סקי וכפר נופש בקרבת ההר. דרך העפלה זו קצרה יותר, שביל שאורכו 6.5 קילומטרים מחלקו העליון של רכבל אתר הסקי. ההר מכוסה שלג בחורף, ומסלולי ההעפלה לפיסגה מסומנים במוטות הבולטים מעל גובה השלג.

==גלריה==
<gallery>
קובץ:Kosciuszko01.JPG|ההר מכיוון דרום
קובץ:Kosciuszko06.JPG|ההר מכיוון צפון
קובץ:Kosciuszko05.JPG|חלקו המזרחי של ההר
קובץ:Kosciuszko02.JPG|לוחית בפסגה
קובץ:Kosciuszko04.JPG|האנדרטה בפסגה
קובץ:Kosciuszko03.JPG|אגם על ההר, האגם הגבוה ביותר ביבשת
קובץ:Kosciusko06.JPG|נוף של ההר
קובץ:Thredbo.JPG|ת'רדבו כפי שהוא נראה מההר
</gallery>

==קישורים חיצוניים==
* [http://www.mtkosciuszko.org.au אתר הר קושצ'ושקו]
* 

==הערות שוליים==

קושצ'ושקו
קטגוריה:שבע הפסגות
קטגוריה:ניו סאות' ויילס: גאוגרפיה
קושצ'ושקו
מפרץ וייטווטר

מפרץ וייטווטר (באנגלית: Whitewater Bay) הוא מפרץ בחופה המערבי של מדינת פלורידה שבארצות הברית, בתחומי מחוז מונרו, בשטח הפארק הלאומי אוורגליידס, צפונית לכף סייבל. המפרץ הוא אחד מאתרי שיט הקיאקים והקאנואים המפורסמים ביותר בעולם.

המפרץ מוקף כמעט לגמרי ביבשה, אך מחובר בחיבור צר למפרץ אויסטר (Oyster Bay) הממוקם מערבית לו אשר בתורו מחובר למפרץ פונסה דה לאון אשר מחובר למפרץ מקסיקו. בעקבות זאת, המים במפרץ נמצאים בתוכו למשך זמן ארוך יחסית ויש להם רמה נמוכה מאוד של זרחן (P), ורמה יחסית גבוהה של פחמן אורגני מומס (DON).

במי המפרץ גדלים מנגרובים אשר הטאנין שלהם נותנים למים צבע של שוקו. כאשר הרוח נושבת על מימי המפרץ וגורמת לגלים הבועות הלבנות של הגלים, אשר לרוב כמעט אינן נראות על רקע של מים ירוקים או כחולים, גורמות לכך שהמפרץ נראה לבן, ובהתאם לכך קיבל המפרץ את שמו. רצפת המפרץ עשויה ממשקע כבול. החל מספטמבר 1992 מתבצע ניטור חודשי של איכות המים ב-22 נקודות באזור מפרץ וייטווטר, שמונה מהם במפרץ עצמו, אולם החל מאוקטובר 2007 הניטור בוטל בארבע נקודות, שלושה מהם במפרץ עצמו.

לפני כ-5000 שנה היה המפרץ חלק מביצות האוורגליידס שהכילו מים מתוקים. עם עליית גובה פני הים בעקבות המסת הקרחונים, חדרו מי הים לתוך המפרץ שהכיל תערובת של מים מלוחים ומתוקים. עד סביבות שנות ה-30 של המאה ה-20 עוד גדלו בגדה הצפונית של המפרץ צמחים הזקוקים למים מתוקים. אולם עם הטית נחלי המים המתוקים הזורמים אל המפרץ לצורך שימוש האדם, עלתה מליחות המים במפרץ וצמחי מים מתוקים חדלו לצמוח לחופי המפרץ. רמת המליחות במפרץ עלתה עוד יותר משנת 1957, כאשר תעלה חדשה הובילה מים ממפרץ פלורידה למפרץ קוט ומזרח מפרץ וייטווטר. ביולי 1982 התעלה נחסמה במטרה להוריד את רמת המליחות של מי המפרץ.

==קישורים חיצוניים==
* [http://www.thiswaytothe.net/tides/florida/whitewater-bay-florida.html נתוני גאות ושפל עבור מפרץ וייטווטר]
* [http://ipicture.mobi/?d=293246&s=FL&f=bay תצלומים של המפרץ]

==הערות שוליים==

וייטווטר
גיא בראונשטיין

גיא בראונשטיין (נולד ב-1971) הוא כנר ומנצח ישראלי.

== ביוגרפיה ==
בראונשטיין נולד ברמת אפעל והחל את לימודי הכינור בגיל שבע. בישראל למד בהדרכתם של ולריה בלוטנר וחיים טאוב, ובארצות הברית בהדרכתם של גלן דיקטרו ופנחס צוקרמן.

בראונשטיין פיתח קריירה סולנית וקאמרית. כסולן הופיע עם תזמורות ברחבי העולם וכנגן מוזיקה קאמרית ניגן ברביעיית הוברמן, שהתפרקה בגלל נתק גאוגרפי בין הנגנים, והוא מנגן עם גדולי הנגנים בעולם, בהם מאוריציו פוליני, יפים ברונפמן, דניאל בארנבוים ועוד. בין השאר מרבה בראונשטיין לנגן עם מבצעים ישראלים, לא מתוך פטריוטיות לדבריו, אלא מתוך הערכה כנה ליכולתם המוזיקלית, הגבוהה לפי כל קנה מידה בינלאומי.

בשנת 2000 התמנה גיא בראונשטיין לכנר ראשי (קונצרטמייסטר) בפילהרמונית של ברלין, הנחשבת לאחת הטובות בעולם. במקביל אליו מעסיקה התזמורת עוד שני כנרים ראשיים, האחד יפני והאחר פולני. עד לקבלת התפקיד לא ניגן בראונשטיין מעולם בתזמורת אלא רק כסולן ובהרכבי מוזיקה קאמרית, אך חברי התזמורת בחרו בו פה אחד למשרת הכנר הראשי.

בראונשטיין הקים מחדש את פסטיבל רולנדסק בגרמניה שנסגר לפני שנים אחדות והוא המנהל המוזיקלי שלו. במסגרת הפסטיבל הוא מעלה 5 או 6 קונצרטים בשנה ומתכוון להרחיב את המסגרת ולכלול בה אמנות מזרח תיכונית בתחומים שונים.

בראונשטיין מופיע בפסטיבלי מוזיקה שונים בעולם, ביניהם הפסטיבל הבינלאומי למוזיקה קאמרית בירושלים מייסודה של אלנה בשקירובה לשנת 2009.

במקביל לעבודתו ככנר, בראונשטיין הוא גם מנצח והוא שימש לאחרונה ככנר סולן ומנצח עם התזמורת הסימפונית ירושלים, תזמורת נתניה הקאמרית הקיבוצית, התזמורת הסימפונית של המבורג ועם עוד תזמורת בגרמניה.

בשנת 2013 עזב בראונשטיין את הפילהרמונית של ברלין במטרה להתרכז בקריירה שלו כסולן וכמנצח.

== קישורים חיצוניים ==

* [https://web.archive.org/web/20080910215451/http://www.notes.co.il/omers/22955.asp מאמר של עומר שומרוני 12/09/06]
* 
* 
* [http://www.habama.co.il/Pages/ArtPerson.aspx?PeopleID=1265 מאמר באתר "הבמה" מאפריל 2008]
* 

קטגוריה:כנרים ישראלים
קטגוריה:מנצחים ישראלים
קטגוריה:ישראלים שנולדו ב-1971
ניוזלטר

נְיוּזְלֵטֶר (מאנגלית: Newsletter, נקרא גם אִגֶּרֶת מֵידָע, יְדִיעוֹן מְקֻוָּן או עלון חדשות) הוא פרסום קבוע המופץ בדרך כלל באמצעות מערכות דיוור אלקטרוני באופן קבוע אחת לתקופת זמן מסוימת, לרוב לקבוצה מוגדרת של אנשים או פילוח הרלוונטי למטרות הניוזלטר.

מסרי הניוזלטר מופצים באמצעות מערכת דיוור או תוכנה לדיוור של דואר אלקטרוני בכמויות גדולות (להבדיל מתוכנות כמו Outlook או Thunderbird). ניוזלטרים תופסים תאוצה בקרב משתמשי האינטרנט בכל העולם, מעבר למסרונים הכתובים. 

על פי רוב, הניוזלטר עוסק בתחום נושאים אחיד. נושאים מקובלים בניוזלטרים הם: טכנולוגיה, מדע, חדשות, בדיחות, טבע, בישול ועוד. אנשים יכולים להירשם לניוזלטר אשר מעניין אותם, לרוב באמצעות השארת כתובת הדואר האלקטרוני שלהם, וכך לקבל חדשות וחומרים מידעיים רק עבור הנושא שבחרו.

ידיעונים רבים מתפרסמים על ידי מועדונים, כנסיות, חברות, עמותות, ועסקים, במיוחד חברות, כדי לספק מידע לעניין את חבריהם, לקוחות או עובדים. ניוזלטרים מסוימים נוצרים לשם עידוד מכירות או שימור לקוחות ובכך הגדלת הכנסות העסק.

שליחת עלונים ללקוחות קיימים ופוטנציאליים היא אסטרטגיה שיווקית מוכרת ונעשה בה שימוש בכל העולם במגזרים שונים.

== ההרשמה לניוזלטר ==
ההרשמה לניוזלטר יכולה להתבצע במגוון אופנים, כאשר הפופולרי ביותר הוא הצטרפות לרשימת תפוצה דרך אתרי אינטרנט לניוזלטר שנשלח באמצעות דואר אלקטרוני. בעל האתר מחויב להציג ולהודיע לנרשם שכתובת המייל שלו תשמש למשלוח דיוור פרסומי מאת האתר, אחרת הוא יכול להיחשף לתביעה לפי חוק הספאם<ref></ref>.

== גודל ענף הניוזלטר האלקטרוני ==
למעלה מ־3.9 מיליארד משתמשים בכל יום נכנסים לדואר האלקטרוני שלהם ועד שנת 2024 המספר צפוי לעלות ל 4.48 מיליארד<ref></ref>. בשנת 2019 מפרסמים בארצות הברית בלבד, הוציאו מעל 350 מיליון דולר על שיווק באמצעות ניוזלטר אלקטרוני<ref></ref> ומשווקי דיגיטל דיווחו על עלייה של 760% בהכנסות כתוצאה משיווק מפולח של קמפיין ניוזלטר אלקטרוני<ref></ref>.

==ראו גם==
* עיתונות מקוונת

==קישורים חיצוניים==

* 
* 

==הערות שוליים==

קטגוריה:פרסום באינטרנט
קטגוריה:כתבי עת מקוונים
אבומה

אַבּוֹמֶה (בצרפתית: Abomey) היא עיירה במחוז זו שבדרום בנין ולשעבר עיר הבירה של ממלכת דהומיי. בעיירה גרים 62,850 תושבים, נכון לשנת 2005.

בנובמבר 1892 הוצתה העיר על ידי המלך בהאנזין, שהיה המלך העצמאי האחרון של דהומיי. בהאנזין נכנע לכוחות הקולוניאליים הצרפתיים וברח צפונה. המִנהל הקולוניאלי הצרפתי שיקם את העיר וחיבר אותה לחוף באמצעות מסילת רכבת.

אף שחשיבותה של העיירה פחתה כיום, היא נחשבת עדיין לאתר תיירות מבוקש במערב אפריקה.

בשנת 1985 הכריז ארגון אונסק"ו על הארמונות המלכותיים של אבומה כאתר מורשת עולמית.

==קישורים חיצוניים==

*[http://www.epa-prema.net/abomeyGB/index.html מוזיאון ההיסטוריה של אבומה]
* 

== הערות שוליים ==

קטגוריה:בנין: ערים
קטגוריה:אפריקה: ערי בירה לשעבר
קטגוריה:יישובים שהוקמו במאה ה-17
דאונינג 10

רחוב דאונינג מספר 10 (באנגלית: Downing Street 10; ידוע לרוב בפשטות כ"מספר עשר", Number 10) היא כתובת מעונו הרשמי ומשרדו של ראש ממשלת בריטניה. הבית נמצא ברחוב דאונינג ברובע וסטמינסטר בלונדון.

הבית נבנה לפני כשלוש מאות שנה, הוא בעל שלוש קומות ויש בו כמאה חדרים. מעונו הפרטי של ראש הממשלה נמצא בקומה השלישית, ובקומת המרתף מצוי המטבח. הקומות האחרות משמשות למשרדים, אולמות כנסים וחדרי אוכל בהם מארח ראש הממשלה את מנהיגי העולם ואישים מכובדים אחרים. הבית נמצא סמוך לארמון וסטמינסטר, בו יושב הפרלמנט, ולארמון בקינגהאם.

המלך ג'ורג' השני העניק את הבית בשנת 1732 לרוברט וולפול, ראש הממשלה הראשון של בריטניה. באותם ימים המבנה היה מחולק לשלושה בתים, ואלו אוחדו על ידי הארכיטקט הבריטי ויליאם קנט למבנה הנוכחי.

למרות גודלו ומיקומו הנוח, בסמוך לבית הפרלמנט, מעטים מראשי הממשלה הראשונים גרו בו משום שהיה יקר לתחזוקה, רעוע ומוזנח.

ב-7 בפברואר 1991 ערך ארגון הצבא האירי הרפובליקני הזמני התקפת מרגמות על הבית.

== גלריה ==
<gallery widths="150" heights="150">
קובץ:Number 10 front door (7500511890).jpg|דלת הכניסה של רחוב דאונינג 10, מציגה את תיבת המכתבים עם הכיתוב "שר האוצר הראשון"
קובץ:Margaret Thatcher Nancy Reagan 1986.jpg|ראש הממשלה מרגרט תאצ'ר עם הגברת הראשונה של ארצות הברית ננסי רייגן ב-1986 עומדת באולם הכניסה.
קובץ:British Prime Minister David Cameron and U.S. Secretary of State John Kerry at 10 Downing Street (26873120142).jpg|חדר ישיבות הקבינט
קובץ:Barack Obama and Gordon Brown in 10 Downing Street.jpg|ראש הממשלה גורדון בראון ונשיא ארצות הברית ברק אובמה בחדר העמודים, 2009
קובץ:President Trump at No. 10 Downing Street (48000826963).jpg|גרם המדרגות המרכזי
קובץ:New PM Johnson enters Number 10.jpg|ראש הממשלה בוריס ג'ונסון, נכנס לדאונינג 10
קובץ:Volodymyr Zelensky arrived at 10 Downing Street (2020-10-08) 05.jpg|ראש הממשלה בוריס ג'ונסון יחד עם נשיא אוקראינה ולדימיר זלנסקי, 2020
קובץ:Sebastián Piñera met with British PM Johnson in 10 Downing Street (6).jpg|הטרקלין
קובץ:Prime Minister Rishi Sunak works in his office at 10 Downing Street on 24 October 2023 02.jpg|ראש הממשלה רישי סונאק בחדר העבודה
קובץ:Secretary Kerry Walks Down the Main Hall in No. 10 Downing Street in London (27794272704).jpg|המסדרון המרכזי
</gallery>

==ראו גם==
* צ'קרס
* רודף העכברים הראשי של הקבינט
*הבית הלבן - המקבילה האמריקאית
*הקרמלין - המקבילה הרוסית
* דאונינג 11

==קישורים חיצוניים==

* 

** [http://www.number10.gov.uk/history-and-tour/prime-ministers-in-history היסטוריה של באר ממשלת בריטניה]
** [http://www.number10.gov.uk/history-and-tour/history-of-the-building היסטוריה של הבניין]
** [http://www.number10.gov.uk/history-and-tour/tour הסיור הווירטואלי]
* 

קטגוריה:הממלכה המאוחדת: מעונות רשמיים
קטגוריה:לונדון: בנייני ממשל
קטגוריה:ראש ממשלת בריטניה
קטגוריה:לונדון: מבנים רשומים דרגה I
פיקוק (כוכב)

פיקוק (באנגלית: Peacock - "טווס" - או α בטווס) הוא הכוכב הבהיר ביותר בקבוצת הכוכבים טווס ואחד הכוכבים הבהירים בשמים. הכוכב לא היה מוכר בעת העתיקה ושמו הופיע רק בשנות ה-40 של המאה ה-20 באלמנך הניווט של האדמירליות הבריטית, ככל הנראה כעזר לניווט בחצי הכדור הדרומי. השם ניתן לו בשל היותו הכוכב הבהיר היחיד בקבוצת טווס וככל הנראה כונה עוד קודם לכן "כוכב הטווס" (The Peacock Star).

==תכונות==
פיקוק הוא תת-ענק כחול מסוג ספקטרלי B2 הנמצא במרחק כ-180 שנות אור מכדור הארץ. מסתו של פיקוק יותר מ-5 מאסות שמש ורדיוסו גדול מפי 4 רדיוסי שמש. הטמפרטורה על פניו גבוהה מאוד - 18,700 קלווין כך שבעוד עוצמת הארתו באור נראה גדולה פי 450 מן השמש, בצירוף הקרינה העל-סגולה הוא מאיר פי 2,100 ממנה. נראה שהכוכב סיים את שלב היתוך המימן בליבתו והוא בתחילתו של תהליך התנפחות והתקררות שיהפכו אותו לענק אדום וככל הנראה לאחר מכן לננס לבן מסיבי.

מדידות ספקטרוסקופיות מראות שפיקוק הוא כוכב כפול עם בן זוג עמום וקטן יותר, המקיף אותו בזמן הקפה של 11.8 ימים ובמרחק של כחמישית יחידה אסטרונומית - כמחצית המרחק של כוכב חמה מהשמש. בשל הקרבה הרבה לא ניתן למדוד את תכונותיו, אך ככל הנראה מדובר בכוכב הסדרה הראשית כחול מסוג ספקטרלי B0-1.

==קישורים חיצוניים==
* [http://stars.astro.illinois.edu/sow/peacock.html פיקוק באתר של ג'ים קלר]
* 

קטגוריה:תת-ענקים מסוג B
קטגוריה:כוכבי הסדרה הראשית מסוג B
קטגוריה:כוכבים כפולים
קטגוריה:כוכבים בהירים
קטגוריה:קבוצת הכוכבים טווס
הות'ורן (נבדה)

הות'ורן (אנגלית: Hawthorne) היא יישוב לצורכי מפקדים () במערב מדינת נבדה, שבארצות הברית. העיירה ממוקמת במחוז מינרל ומשמשת כעיר מחוז. הבסיס לכלכלת המקום הוא בסיס האחסון של צבא ארצות הברית. כמו כן העיירה יושבת על צומת הכבישים המובילים לרינו, לאס וגאס ופארק יוסמיטי בקליפורניה, ומשמשת תחנת מעבר לנוסעים בהם.

העיירה הות'ורן ממוקמת בעמק למרגלות רכס ואסוק. מקור המים העיקרי לעיירה הוא אגם ווקר המנקז לתוכו את מימי נהר ווקר שמקורו ברכס סיירה נוואדה. האקלים בהות'ורן מדברי ויבש המאופיין בקיץ חם וחורף קר ומושלג.

==ראו גם==

==קישורים חיצוניים==
* 

קטגוריה:נבדה: יישובים
קטגוריה:ארצות הברית: יישובים לצורכי מפקד אוכלוסין
קללת הידע

__NOTOC__
קללת הידע (באנגלית: Curse of Knowledge) היא מושג המביע את הרעיון שבעל ידע מסוים יתקשה מאוד לחשוב על הידוע לו מנקודת מבטו של מי שחסר את הידע המסוים.

המושג, המשמש בין היתר בפסיכולוגיה חינוכית ובכלכלה, נטבע ככל הנראה בשנת 1989 במאמר ב-Journal of Political Economy. האחים צ'יפ הית (Chip Heath), פרופסור להתנהגות ארגונית באוניברסיטת סטנפורד, ודן הית (Dan Heath), מוציא לאור של ספרי חינוך, עשו שימוש במונח בשני ספרים: "קללת הידע" ו"ככה זה נדבק" (Made to stick). בספר האחרון טענו כי רעיונות שמצליחים לחדור ולהישאר בתודעה הציבורית מתאפיינים בכך שאינם נגועים בקללת הידע.

הגדרה אחרת מתייחסת לחוסר היכולת לתפוס את הנפש (mind) של האחר כשונה משלך (תאוריה של תודעה).

== הניסוי של אליזבת ניוטון ==
הפסיכולוגית אליזבת ניוטון ערכה ניסוי שבמהלכו התבקשו הנבדקים לתופף באצבעותיהם מנגינות של שירים ידועים ולנסות לנבא מה יהיה שיעור השירים שיזוהו על ידי המאזינים; נמצא כי הניבויים היו גבוהים פי עשרים מהתוצאות בפועל. ניסוי זה נחשב להדגמה של "קללת הידע", ומראה עד כמה היא עשויה לעוות חיזויים.

== הכישלון בהוראה ==
קארל וימן, שותף לקבלת פרס נובל לפיזיקה ב-1995, המכהן כמנהל היוזמות בהוראת המדעים באוניברסיטת קולומביה הבריטית (UBC) ובאוניברסיטת קולורדו (UCB), וכן כיושב-ראש הוועדה להוראת המדעים של האקדמיה הלאומית למדעים של ארצות הברית, ואשר חוקר את הוראת הפיזיקה וביצע מחקרים מקיפים בפיזיקה אטומית, רואה ב"קללת הידע" הרובצת על הפרופסורים באוניברסיטאות את הסיבה לכשלים במערכת הוראת המדעים באוניברסיטאות.
לדעתו, קללת הידע היא הגורם שבגללו נוטים חברי סגל אקדמי להסתמך על האינטואיציה שלהם בקביעת דרכי הלמידה במקום להיסמך על מחקרים שבוצעו באוכלוסיית היעד.

==ראו גם==
*אפקט דאנינג-קרוגר

== קישורים חיצוניים ==
* קרל ויימן, [http://www.colman.ac.il/research/teaching_per/al_hagova/current/Documents/01.pdf "קללת הידע" או מדוע האינטואיציה לגבי הוראה נכשלת לעיתים קרובות], פורסם ב"על הגובה", גיליון 8, מרץ 2009
* 
* 
<div style="direction: ltr;">
*Janet Rae-Dupree, [http://www.nytimes.com/2007/12/30/business/30know.html?_r=1 Innovative Minds Don’t Think Alike], The New York Times, December 30, 2007
**[http://enterpriseresilienceblog.typepad.com/enterprise_resilience_man/2008/01/the-curse-of-kn.html The Curse of Knowledge], January 04, 2008
*Guy Kawasaki, [https://web.archive.org/web/20090918213527/http://blog.guykawasaki.com/2007/01/the_stickiness_.html Interview with Chip and Dan Heath], 9 January 2007
*Colin Camerer, George Loewenstein, & Martin Weber, [http://shookrun.com/documents/curse_knoweldge_cam_loew_web.pdf The Curse of Knowledge in Economic Settings: An Experimental Analysis], The Journal of Political Economy, Vol. 97, No. 5 (October 1989), pp. 1232-1254
*Chip Heath, & Dan Heath, [http://scholar.google.com/scholar?start=10&q=%22curse+of+knowledge%22&hl=en Made to stick: Why some ideas survive and others die], tagonline.org, 2007
</div>

==הערות שוליים==

קטגוריה:פילוסופיה של החינוך
קטגוריה:ידע
חיים אישיים

הבתים משקפים בדרך כלל את האספקטים השונים של חייהם האישיים של אנשים
החיים האישיים או חיי היום-יום הם דפוסי ההתנהגות של בני האדם בשגרת היומיום שלהם במקום עבודתם או בעתות הפנאי.

רוב הפעולות המבוצעות במסגרת חיי היום יום מעורבות מודעות עצמית.

==היסטוריה==
בעבר, לפני עידן השפע והקדמה הטכנולוגית, חיי היומיום של בני האדם התמקדו בעיקר בהישרדות עצמית. כמו כן, בחברות הקדומות לא הושם דגש רב על פרטיותם של בני האדם ובני האדם נהגו בעיקר לעסוק בעבודות השונות מתוך כורח ולא מתוך בחירה אישית.

אף על פי כן, אפילו כיום, ההישרדות העצמית נותרה סוגיה מהותית בחייהם של בני אדם רבים ברחבי עולם. לדוגמה, עדיין קיים כיום עוני רב ביבשות אפריקה ואסיה, ואנשים רבים בהן חיים ללא אמצעים טכנולוגיים מודרניים ולעיתים אף ללא קורת גג ועם מקורות מזון דלים. במקומות אלו, מושגים כגון "חיים אישיים", "מימוש עצמי", "הגשמה עצמית", או "הזכות לפרטיות" נחשבים למותרות אשר בני האדם באותם המקומות אינם יכולים להרשות לעצמם.

בימינו, החיים האישיים עוסקים בתחומים שונים, כגון המימד האקדמי-אינטלקטואלי, חיי העבודה, חיי המשפחה, זוגיות ועוד. אנשים רבים נוטים לשלב גם ממד רוחני או דתי בשגרת היומיום שלהם.

==שיפור החיים האישיים==
בעולם המודרני ובייחוד במדינות המשגשגות, כמו מערב אירופה ואמריקה הצפונית, ישנן תעשיות שלמות אשר ממוקדות בשיפור איכות חיים האישית של בני אדם באמצעות ייעוץ או אימון אישי לחיים.

==ראו גם==
* התנ"ך בחיי היומיום
* זהות
* תאוריית הצרכים
* איזון בית-עבודה
* מדדי איכות חיים, קיימות וחוסן לאומי

==קישורים חיצוניים==

==הערות שוליים==

קטגוריה:אנתרופולוגיה
קטגוריה:סוציולוגיה
עינות גיבתון

שְׁמוּרַת עֵינוֹת גִּיבְּתוֹן (או - מעיינות גיבתון) היא שמורת טבע בשטח של 80 דונם הנמצאת כקילומטר ממזרח למזכרת בתיה, ליד מפגש פסי הרכבת לירושלים ולבאר שבע. אפשר להגיע למקום בדרך עפר היוצאת מכביש 411 וחוצה את כביש 6 מתחת ל"גשר השלושה" (על שם שלושה מחברי קיבוץ חולדה הסמוך, שנפלו במאורעות 1939).

שלט בכניסה לשמורת טבע מעיינות גיבתון
מגדל תצפית בשמורת טבע מעיינות גיבתון 

מפלס מי התהום במקום גבוה, ולכן יש בו מעיינות. המים מליחים עם 770 מ"ג כלור לליטר. בחורף מתווספים גם מי נגר עילי הנקווים לבריכות, והמקום הופך לבוצי. בעבר הייתה במקום ביצה, שיובשה בימי המנדט הבריטי באמצעות תעלות ניקוז וחורשת אקליפטוסים. מעבר לייבוש הביצה, פלשו לשמורה עצי שיטה כחלחלה (מין זר שיובא בעבר לצורך עצירה של נדידת דיונות). 

בקיץ מתייבשת השמורה ואפשר להבחין בה רק בקבוצות צפופות של קנה מצוי, סוף מצוי וסמר חד.

בשנים האחרונות עברה השמורה תהליכי שיקום משמעותיים הכוללים שחזור של משטר המים ושיקום צמחי של מיני ביצה, בהם גם מינים בסכנת הכחדה. ב-13 בינואר 2023 נפתחה השמורה המשוקמת. הוקמו בה שבילי מתכת צפים מעל מי הבריכה ומגדל תצפית חדיש ממתכת. 

מצפון לשמורה נמצא תל מָלוֹט שנהוג לזהותו עם העיר הפלשתית גבתון, שעל שמה קרויים המעיינות.

== מצפור רפנאל ברוך מוסקל ==
בראש תל מלוט תצפית פנורמית שממנה רואים גם את מזכרת בתיה, המושבה שבה נולד וגדל רפנאל. המצפור הוקם לזכר רפנאל מוסקל שהיה לוחם סיירת אגוז, שנפל במלחמת לבנון השנייה. יחד עם רפנאל נפלו עוד 4 לוחמי הסיירת: לירן סעדיה, בנימין הילמן, יונתן ולסיוק ונדב באלוה. רפנאל נהג לטייל עם חבריו בתל מלוט וגם בשמורת הטבע עיינות גבתון שלמרגלותיו.

==קישורים חיצוניים==

* [http://www.fixtravel.co.il/article_details.asp?id=1940 עינות גיבתון - באתר פיקסטרוול]
* 
* 
* [https://anattour.co.il/שמורת-טבע-מעיינות-גיבתון-ותל-מלוט-תצפ/ ענת אביטל, שמורת טבע מעיינות גיבתון המחודשת], באתר [https://anattour.co.il/ "מטיילים עם ענת"]
* 

<gallery widths="150" heights="150" perrow="4">
קובץ:קנה מצוי בשמורת עיינות גבתון.jpg|קנה מצוי בשמורת עינות גיבתון
קובץ:Tel Malut (2).jpg|אגם עיינות גבתון והצומח סביבו, כפי שנראה מתל מלוט (2017)
קובץ:Eianot Gibton עיינות גבתון - panoramio - ekeidar.jpg|צבים בעיינות גבתון
קובץ:בריכת שמורת טבע מעיינות גיבתון.jpg
קובץ:תל מלוט שמורת טבע מעיינות גיבתון.jpg
קובץ:מצפור רפנאל ז"ל תל מלוט שמורת טבע מעיינות גיבתון.jpg
</gallery>

קטגוריה:השפלה: שמורות טבע
קטגוריה:מחוז המרכז
גאי בולטון

גאי רגינלד בולטון (Guy Reginald Bolton; 23 בנובמבר 1884 - 5 בספטמבר 1979) היה מחזאי וסופר אמריקאי יליד בריטניה. את רוב הקריירה שלו עשה בכתיבת תמלילים למחזות זמר בברודוויי.

בולטון למד אדריכלות, אך לא עסק במקצועו. הוא שיתף פעולה עם ג'רום קרן בכתיבת מחזות זמר החל מ"90 בצל" מ-1915 ובמחזות רבים כולל Sally, שהיה המחזמר הגדול הראשון אשר הופק על ידי פלורנץ זיגפלד.

מלחין נוסף עמו שיתף פעולה במספר הפקות היה ג'ורג' גרשווין במחזות Lady Be Good, Tip-Toes, Oh, Kay! ו-Girl Crazy. קול פורטר כתב את המוזיקה המתבססת על מחזהו של בולטון Anything Goes. בנוסף כתב בולטון את התמליל למחזמר Rio Rita שחנך את תיאטרון זיגפלד.

בולטון כתב גם תסריטים עבור סרטי הקולנוע Delicious (אחד מהסרטים המוזיקליים הראשונים; מוזיקה: ג'ורג' גרשווין) "עוד תעלה תזרח השמש", על חייו של ג'רום קרן, Ziegfeld Follies ("שיגיונות זיגפלד") אודות פלורנץ זיגפלד ועוד.

הוא היה נשוי ארבע פעמים, אשתו השנייה הייתה זמרת האופרה מרג'ורי נמרה (Marguerite Namara).

==לקריאה נוספת==
<div style="direction: ltr;">
* Lee Davis, Bolton and Wodehouse and Kern: The Men Who Made Musical Comedy. New York: James H. Heineman, Inc., 1993. 
</div>

==קישורים חיצוניים==

* 
* 
* 
* 

קטגוריה:מחזאים אמריקאים
קטגוריה:סופרים אמריקאים
קטגוריה:בריטים שנולדו ב-1884
קטגוריה:אמריקאים שנולדו ב-1884
קטגוריה:אמריקאים שנפטרו ב-1979
קטגוריה:בריטים שנפטרו ב-1979
פיצה פצה

"פיצה פצה" הייתה פיצרייה ישראלית באבן גבירול 102 בתל אביב, שהתפרסמה בזכות היותה אחד העסקים הראשונים בארץ שהעסיק עובדים בעלי מוגבלויות בולטות לעין.

הפיצריה הוקמה על ידי סוזאנה ושלומי סלומון, שלמדו בישול באיטליה והקימו מאוחר יותר גם את המסעדה "Amore Mio" הסמוכה. "פיצה פצה" היא אחת המסעדות הוותיקות במרכז רחוב אבן גבירול, שהתפתח מאז שנות ה-90 כמרכז תוסס של מסעדות רבות. בתחילת שנות ה-90 פנו אליהם במקרה נציגי פרויקט "תעסוקה בדרך אחרת" של אקים, הפועלים לשלב אנשים עם מוגבלות שכלית התפתחותית בעבודות שונות, בעקבות מודעת דרושים כללית שפרסמו.

תחילה העסיקה הפיצריה צעירה אחת עם מוגבלות שכלית התפתחותית בשטיפת כלים, אולם לאחר מספר שבועות החליטו לאפשר לה גם למלצר. עם הזמן לקוחות שמצאו עניין במסעדה בה מועסקים בעלי מוגבלות חזרו אליה, גם מסיבה זו. צוות המלצרים בעלי המוגבלויות גדל עם הזמן, והפיצריה הפכה לשם דבר.

בעלי המסעדה זכו לאות "בזכות" מטעם אקים, והמסעדה ממשיכה להעסיק מלצרים עם מוגבלות שכלית התפתחותית.

==ראו גם==
*יקב טוליפ

==קישורים חיצוניים==
* [http://www.abiliko.co.il/index2.php?id=1099&lang=HEB על תעסוקת בעלי מוגבלויות בשוק החופשי ומסעדת פיצה פצה] באתר www.abiliko.co.il

קטגוריה:תל אביב-יפו: בתי קפה ומסעדות
קטגוריה:רחוב אבן גבירול
קטגוריה:מוגבלות שכלית התפתחותית: מוסדות
קטגוריה:הצפון החדש
הקניון הגדול

עופר הקניון הגדול (הידוע גם בשמות "קניון אבנת" ו"הקניון הגדול") הוא מרכז קניות בפתח תקווה. הקניון ממוקם על ציר ז'בוטינסקי, מול המרכז הרפואי ע"ש רבין. הוא נמצא בבעלות חברת מליסרון שבשליטת עופר השקעות.

==היסטוריה==
הקמת הקניון החלה בשנת 1997 על ידי החברות "נכסי אזורים" מקבוצת אזורים ושופרסל. עוד לפני תחילת הבנייה השכירו כ-11,000 מ"ר בקניון. בדצמבר 1997 זכתה חברת סולל בונה במכרז להקמתו. הקניון נפתח לקהל באוגוסט 1999. בשנת 2000 פתחה רשת מועדוני הכושר הולמס פלייס סניף בקניון.

בשנת 2002, מכרה חברת שופרסל את חלקה בקניון ל"נכסי אזורים" ולחברת תיאטראות ישראל. כ-14.6% מהמניות נמכרו לחברת נכסי אזורים בתמורה ל-21.8 מיליון שקל, ו-16.7% מהמניות נמכרו לחברת תיאטראות ישראל תמורת 24.8 מיליון שקל. באפריל 2004 השלימה חברת "בריטיש ישראל" את רכישת חברת הנדל"ן המניב "נכסי אזורים", כולל הקניון הגדול, מחברת גנדן השקעות שבבעלות איש העסקים נוחי דנקנר. נוחי דנקנר עצמו רכש את השליטה בחברה בפברואר 2002. במרץ 2005 רכשה חברת "בריטיש ישראל" גם את חלקה של "תיאטראות ישראל" בקניון, לפי שווי חברה של 200 מיליון שקל.

ב-5 באפריל 2011 נפתחה קומה חדשה בקניון בהשקעה כוללת של 120 מיליון ש"ח.

ב-5 באפריל 2011 נחנכה הקומה השלישית בקניון, "קומת מותגים", בגודל של 7,000 מ"ר מסחרי ובה מרוכזות עשרות חנויות מותגים. בקומה זו מותקנים למעלה ממאה מסכי פרסום דיגיטליים. לדברי מנכ"ל הקניון, "ההחלטה להקים קומה נוספת בקניון נובעת מהמטרה למצב מחדש את הקניון, לשדרג ולהשביח אותו". בסוף 2013 החלו שיפוצים של שתי הקומות הראשונות ו-8 אולמות הקולנוע שהופעלו על ידי רשת רב-חן, הועברו לרשת גלובוס מקס ועברו שיפוץ כולל. ב-12 בדצמבר 2014, נפתח בית הקולנוע המחודש לקהל.

בסוף שנת 2013, הגיע שוויו של הקניון ל-1.171 מיליארד שקל. בשנת 2015, עיתון גלובס דירג את הקניון הגדול במקום השני ב'רשימת הקניונים החזקים בארץ'.

בשנת 2016 הושלמה בניית מגדל משרדים בצמוד לקניון. במגדל פועל מלון "פרימה לינק" שנפתח עם השלמת המגדל.

במרץ 2021, אישרה הוועדה המחוזית לתכנון ובנייה בקשה לתוספת זכויות בנייה לקניון. לצורך הקמת מגדל משרדים בן 29 קומות ושטחי מסחר בחלקו הצפוני של הקניון, בסך הכל תוספת של 27,500 מ"ר לצורכי מסחר, 26,400 מ"ר לצורכי תעסוקה ותוספת של 240 חדרי מלון.

==מבנה==
שטחו הכולל הוא כ-80,000 מ"ר ושטחו המסחרי של הקניון הוא 37,000 מ"ר, המשתרעים על פני 4 קומות מסחר עם כ-190 בתי עסק, והוא מרכז הקניות הגדול בפתח תקווה. בחניון הקניון מעל ל-1,700 מקומות חניה מקורים.

==אתרים בסביבתו של הקניון==
פסל בפארק הגדול ומאחוריו הקניון וגשר המיתרים
בסמוך לקניון נמצא בית החולים בילינסון. גשר המיתרים העובר מעל ציר ז'בוטינסקי, מחבר בין אזור בית החולים לקניון. ממזרח לקניון נמצא הפארק הגדול, ובו האגם האקולוגי של פתח תקווה שנפתח לקהל הרחב בשנת 2018. ממערב נמצאים אזורי תעשייה וחברות היי-טק. צפונית לקניון נמצא בית משפט השלום בפתח תקווה ובסמוך אליו ליד התחנת מוניות הוקם ב-21 באוגוסט 2020 מסוף אוטובוסים פנימי חדש ע״ש יותם ויואב חכם שנדרסו בציר ז׳בוטינסקי ע״י אוטובוס אגד ב-10 בינואר 2013 וכקילומטר אחד צפונה מהקניון, נמצאת תחנת הרכבת קריית אריה.

==קישורים חיצוניים==

* 

* [http://grandpt.co.il/ אתר הקניון הגדול] 
* 
* 

==הערות שוליים==

קטגוריה:פתח תקווה: מבנים
קטגוריה:קניוני עופר
קטגוריה:פתח תקווה: כלכלה
קטגוריה:כביש 481
סוויאטופולק השני, נסיך קייב

סוויאטופולק (ברוסית: Святополк; 1050 - 16 באפריל 1113) בנו של איזיאסלאב הראשון היה נסיך קייב בשנים 1093–1113.

סוויאטופולק נולד בשנת 1050 בטורוב בזמן שאיזיאסלאב היה נסיך בעיר זו. בשנת 1069 קיבל מאביו את העיר פולוצק כנסיכות במקום אחיו מסטיסלאב שנפטר. בשנת 1071 גורש מפולוצק וככל הנראה היה בקייב עם אביו. בהמשך נמלט איתו לפולין. כאשר איזיאסלאב חזר לקייב בשנת 1078 הועבר להיות נסיך נובגורוד. באותה שנה, ביחד עם ולדימיר התחיל במערכה נגד נסיכות פולוצק אך לא כבש את העיר.

עם פטירת וסבולוד הראשון, בנו ולדימיר הזמין את סוויאטופולק להיות נסיך קייב. זאת בהיותו הנכד המבוגר של יארוסלאב הראשון. בהתאם לעדויות הכרוניקה הוא התקבל בקייב בשמחה.

==מערכות נגד הקומנים==

מיד עם תחילת שלטונו בקייב, הקומנים שלחו משלחת עם הצעות שלום יציב. סוויאטופולק, ללא קבלת ייעוץ מהמקורבים, החליט לאסור את אנשי המשלחת. כתוצאה מכך החל מאבק צבאי בין הצדדים. למרות שסוויאטופולק נתמך על ידי ולדימיר ונסיך פריאסלאבל, בקרב מכריע הרוסים הובסו והנסיך נמלט לקייב. חלק מהכוחות הקומנים המשיכו לכיוון קייב והחלו במצור. בקרב שנערך ב-23 ביולי 1093 הרוסים הובסו שנית. ללא יכולת להמשיך במלחמה סוויאטופולק הסכים לחתום על חוזה שלום והתחתן עם בתו של החאן הקומני.

בשנת 1096 הקומנים תקפו את קייב פעם נוספת. הפעם כוחותיהם של סוויאטופולק ושל ולדימיר הצליחו להפתיע את הקומנים וניצחו אותם תוך הריגת ההנהגה כולל החאן הגדול שהיה חותנו של סוויאטופולק.

בשנת 1103 נערכה מערכה נוספת ובקרב שהתרחש ב-4 באפריל הרוסים ניצחו.

באביב שנת 1111 סוויאטופולק החל במערכה האחרונה שלו נגד הקומנים. גם הפעם המערכה הייתה מוצלחת והרוסים חזרו לאחר ניצחון גדול.

==ילדים==
מאשתו ממוצא צ'כי, בת מלך ספיגנב השני:
* יארוסלאב, נסיך ולדימיר
* אנה
* סביסלאבה, אשתו של בולסלאב השני, מלך פולין
* פרדסלאבה, אשתו של אלמוש, מלך קרואטיה

מאשתו ממוצא קומני
* ביאצ'יסלאב, נסיך טורוב
* איזיאסלאב, נסיך טורוב
* מריה
* מסטיסלאב, נסיך ולדימיר

==קישורים חיצוניים==

קטגוריה:נסיכי קייב

קטגוריה:ילידי 1050
קטגוריה:נפטרים ב-1113
אלביט הדמיה

אלביט הדמיה (במקור אלביט הדמיה רפואית) היא חברת החזקות ציבורית שנשלטה עד לשנת 2014 על ידי מוטי זיסר, וכיום על ידי קרן יורק. ניירות הערך של החברה נסחרים בבורסה לניירות ערך בתל אביב, סימול (אלבהד) ובנאסד"ק סימול (EMITF).
==היסטוריה==
החברה הוקמה בשנת 1996 כחברת בת של אלביט, ועסקה בפעילות הדמיה רפואית. החברה נרכשה ב-1999 על ידי חברת 'אירופה ישראל' שבשליטת מוטי זיסר, ושינתה את פעילותה העיקרית. תחומי הפעילות של החברה עוסקים בהקמה ותפעול של מרכזים מסחריים ונעזרת בחברת פלאזה סנטרס לבנייה, תפעול, ניהול ומכירה של מרכזי קניות ובידור במרכז ומזרח אירופה וגם בהודו. החברה משקיעה גם במלונאות, בהדמיה רפואית, באופנה ובהשקעות הון-סיכון.

לאלביט הדמיה יש רקורד מגוון של השקעות הון סיכון בתחום ההייטק, בתחום התקשורת על ידי EasyRun ו-Olive, ובתחום הביוטכנולוגיה על ידי חברת הבת 'אלביט מדיקל טכנולוג'יס' (83%) המחזיקה בשתי חברות טכנולוגיה:
* 'אינסייטק' , העוסקת במכשור רפואי לצורך ביצוע טיפולים לא פולשניים בגידולים בתוך גוף האדם.

* 'גמידה-סל' (Gamida Cell) (30%) [מוחזקת גם על ידי חברת כלל ביוטכנולוגיה, העוסקת במחקר ופיתוח של טכנולוגיות לריפוי באמצעות תאי גזע שמקורם מדם טבורי. ב-18 במרץ 2014 הודיעה גמידה סל כי קיבלה הצעה לרכישתה על ידי חברת תרופות גלובלית תמורת מאות מיליוני דולרים. אך ב-1 במאי הודיעה החברה כי הופסקו המגעים. כעבור תקופה קצרה, ב-19 באוגוסט שוב הודיעה החברה כי נחתם הסכם השקעה עם ענקית הפארמה הבינלאומית נוברטיס [Novartis Pharma AG] לפיו תשקיע נוברטיס 35 מיליון דולר בגמידה סל תמורת 15% מהחברה ואופציה לרכישת החברה בשלמותה, בכפוף לעמידה באבני דרך הקשורים בפיתוח תרופת ה-Nicord שמפתחת גמידה סל. תוקף האופציה עד המחצית הראשונה של 2016, ובמקרה מימוש תשלם נוברטיס לבעלי המניות של גמידה סל סך של 165 מיליון דולר ועוד 435 מיליון דולר בכפוף לעמידה באבני דרך נוספים כולל מכירות התרופה. לאחר הסכם זה ירדה אחזקתה של אלביט מדיקל בגמידה סל ל-24.7%.

החברה הצליחה מאוד עד שנת 2007, והגיעה לשווי שוק של 5.5 מיליארד שקלים. אולם בעקבות המשבר בכלכלה העולמית החברה נקלעה לקשיים ובפברואר 2013 נסחרה בפחות מ-140 מיליון ש"ח. בדצמבר 2013 גובש הסדר חוב שהעביר את הבעלות על החברה לבעלי איגרות החוב שלה, בתמורה למחיקת חוב בגובה 1.8 מיליארד ש"ח. כיום נסחרת החברה לפי שווי שוק של כ-50 מיליון ש"ח.

==ראו גם==
* אלסינט
* אלביט
== קישורים חיצוניים ==
* 
*[http://www.plazacenters.com האתר של פלאזה סנטרס]

== הערות שוליים ==

קטגוריה:חברות הנסחרות בבורסה לניירות ערך בתל אביב
קטגוריה:חברות החזקות ישראליות
קטגוריה:תל אביב-יפו: חברות
קטגוריה:ישראל: חברות שהוקמו ב-1996
הירם רודס רבלס

הירם רודס רבלס, (Hiram Rhodes Revels 27 בספטמבר 1827 - 16 בינואר 1901) היה הסנטור האפרו-אמריקאי הראשון שכיהן בסנאט של ארצות הברית והאפרו-אמריקאי הראשון שכיהן בקונגרס של ארצות הברית.

==ביוגרפיה==
רבלס היה רפובליקני ממדינת מיסיסיפי. נולד כשחור חופשי, בפאייטוויל שבצפון קרולינה, לאב חופשי שהיה צאצא לאב מעורב ולאם לבנה ממוצא סקוטי ומכאן שהיה במוצאו אפרו-אמריקאי חלקי בלבד.

אביו היה מטיף בפטיסטי. לאחר סיום בית ספר יסודי ב-1838 עבר להתגורר אצל אחיו עבד שנים מספר כספר וב-1844, עבר צפונה כדי להשלים את לימודי הדת. הוסמך ככומר בשנת 1845 בכנסייה "האפריקנית אפיסקופלית-מתודיסטית".

בשנות ה-50 של המאה ה-19, נישא לפיבי א באס, אישה שחורה חופשית מאוהיו, נולדו להם שש בנות.

עם פרוץ מלחמת האזרחים סייע בגיוס שני גדודים של חיילים אפרו-אמריקנים במרילנד; בשנת 1862, כאשר חיילים שחורים הורשו להילחם, שימש כומר עבור גדוד חיילים שחורים. בשנת 1863 הקים בית ספר לעבדים משוחררים בסנט לואיס. משנת 1866 שימש במישרה קבועה ככומר במיסיסיפי.

בתקופת השיקום נבחר כנציג אזור אדמס לסנט של מדינת מיסיסיפי. הוא נבחר (ברוב של 81 נגד 15) לייצג את מיסיסיפי כאחד משני נציגיה של המדינה בסנט של ארצות הברית.

בחירתו לוותה בהתנגדות מצד נציגי המפלגה הדמוקרטית הדרומית. לטענתם כל האפרו-אמריקאים לא נחשבו כאזרחי ארצות הברית לפני התיקון ה-14 לחוקת ארצות הברית. הבחירות נערכו בשנת 1868, החוקה דרשה כי סנטור חייב להיות אזרח המדינה 9 שנים לפחות לפני שנת היבחרו, לפיכך הם טענו כי רבלס הוא אזרח רק מתאריך כניסת התיקון לתוקף – כלומר שנתיים בלבד.

לטענת רבלס ותומכיו התיקון ה-14 התייחס רק לשחורים בעלי דם אפריקני, לעומת זאת, רבלס, בשל מוצאם של הוריו, הוא בעל "דם מעורב" ולכן היה אזרח ארצות הברית מיום הוולדו. הטיעון התקבל, ורבלס התמנה לסנט של ארצות הברית (ברוב של 48 כנגד 8).

==קישורים חיצוניים==

* 
* 
* 

קטגוריה:חברי הסנאט של ארצות הברית ממיסיסיפי
קטגוריה:סנאטורים חברי המפלגה הרפובליקנית
קטגוריה:חברי בית המחוקקים של מיסיסיפי
קטגוריה:סנאטורים אפרו-אמריקאים
קטגוריה:בוגרי מכללת נוקס
קטגוריה:אמריקאים שנולדו ב-1827
קטגוריה:אמריקאים שנפטרו ב-1901
ז'ורז' פרידל

ז'ורז' פרידל (בצרפתית: Georges Friedel; 19 ביולי 1865 במילוז – 11 בדצמבר 1933 בשטרסבורג) היה מינרלוג וקריסטלוגרף צרפתי. על שמו חוק פרידל ומלח פרידל.

==ביוגרפיה==
ז'ורז' פרידל היה בנו של הכימאי הנודע שארל פרידל שהיה חבר בקולז' דה פראנס כפרופסור למינרלוגיה ולכימיה אורגנית בפקולטה למדעים. שארל פרידל היה גם אחראי על האוספים של מינרלוגיה בבית הספר הלאומי למכרות (École nationale supérieure des Mines) שבפריז, ובתוקף תפקידו זה קיבל במוסד דירה ובה התגורר עד 1880. ז'ורז' פרידל נולד אומנם במילוז, אך ילדותו ונעוריו עד גיל 15 עברו במוסד זה. בין השנים 1885 ל-1887 למד פרידל באקול פוליטקניק שבפריז והמשיך אחר כך ללימודי הנדסה בבית הספר למכרות. מורהו בתקופה זו היה המינרלוג והקריסטלוגרף פרנסואה ארנסט מאלאר. אביו של פרידל היה עדיין האחראי על האוספים במוסד והשניים ערכו מחקרים על מינרלים יחד.

פרידל סיים את לימודיו ב-1891 והתמנה למהנדס האחראי על המכרות במולן (Moulins). ב-1893 הוא הצטרף לסגל ההוראה של בית הספר למכרות בסנט אטיין, כיום École Nationale Supérieure des Mines de Saint-Étienne, תחילה כמרצה לאבחון מינרלים ולמטלורגיה ואחר כך כמרצה לפיזיקה, מינרלוגיה, גאולוגיה ויישומי חשמל בהנדסת מכרות. תוך כדי כך המשיך פרידל לעסוק בתפקידו כאחראי על הנדסת המכרות עד אפריל 1894. מ-1899 הרצה פרידל על מינרלוגיה וגאולוגיה בלבד, ומ-1907, לאחר שנתמנה למנהל בית הספר למכרות, הוא הרצה על מינרלוגיה בלבד.

עם סיום מלחמת העולם הראשונה חזרה אלזס לשליטה צרפתית. פרידל, יליד אלזס, שדחה בעבר הצעות לקבלת משרה בבית הספר הלאומי למכרות בפריז, רצה לחזור למחוז מולדתו והציע עצמו למשרה באוניברסיטת שטרסבורג. ב-1919 הוא מונה למנהל המכון למדעי הגאולוגיה באוניברסיטה, והעביר קורסים במינרלוגיה וקריסטלוגרפיה. בשל בריאותו הרופפת, הוא פרש לגמלאות מוקדמות ב-1930, ומת ב-1933.

פרידל היה נשוי ואב לחמישה ילדים.

==עבודתו המדעית==
כמו מאלאר שהיה המורה שלו, התרכז פרידל בתאוריות של אוגוסט בראבה, מחלוצי הקריסטלוגרפיה. פרידל הצליח להוכיח את ההשערות התאורטיות של בראבה (סריגי בראבה) בעזרת ניסויים שנערכו על גבישים בטכניקה של קריסטלוגרפיה באמצעות קרני רנטגן. אחת התגליות החשובות ביותר שלו היה חוק פרידל הנושא כיום את שמו.

==מלח פרידל==
ב-1897 הצליח פרידל לבצע סינתזה ולזהות את הקלציום כלורואלומינט (Ca<sub>2</sub>Al(OH)<sub>6</sub>(Cl, OH) • 2 H<sub>2</sub>O), מינרל מחליף יונים הקרוי על שמו מלח פרידל. פרידל הצליח גם לבצע סינתזה של קלציום אלומינט ב-1903 במסגרת עבודתו על התאוריה של גבישים תאומים.

==מספריו==
<div style="direction: ltr;">
* Groupements cristallins (1904)
* Études sur les lois de Bravais (1907)
* Les états mésomorphes de la matière (1922)
</div>

==קישורים חיצוניים==

* [http://www.annales.org/archives/x/gfriedel.html ביוגרפיה וסקירת עבודתו המדעית] 
* [https://web.archive.org/web/20070312123541/http://www.lmcp.jussieu.fr/afc/html/histoire/friedel-kleman.html Georges Friedel et les phases mésomorphes de la matière] 
* 

==הערות שוליים==

קטגוריה:קריסטלוגרפים צרפתים
קטגוריה:בוגרי אקול פוליטקניק
קטגוריה:צרפתים שנולדו ב-1865
קטגוריה:צרפתים שנפטרו ב-1933
חוק פרידל

חוק פרידל (בצרפתית Loi de Friedel), הקרוי על שמו של ז'ורז' פרידל הוא תכונה של התמרת פורייה של פונקציות ממשיות. פרידל פרסם את תגליתו בכתב העת Comptes Rendus של האקדמיה למדעים בפריז בשנת 1913.

בהינתן פונקציה ממשית, (x)<math>f</math>, להתמרת פורייה שלה:
:<math>F(k)=\int^{+\infty}_{-\infty}f(x)e^{i k \cdot x }dx</math>
יש את התכונות הבאות:
*<math>F(k)=F^*(-k) \,</math>
כאשר <math>^*F</math> הוא הצמוד המרוכב של <math>F</math>.

נקודות הופכיות בסריג בעל מרכז סימטריה <math>(k,-k)</math> מכונות צמדי פרידל.

ריבוע המשרעת (<math>^2|F|</math>) הוא בעל מרכז סימטריה: 
* <math>|F(k)|^2=|F(-k)|^2 \,</math>
המופע <math>\phi</math> של <math>F</math> הוא אנטי סימטרי:
* <math>\phi(k) = -\phi(-k) \,</math>.
בחוק פרידל נעשה שימוש בקריסטלוגרפיה באמצעות קרני רנטגן. פרידל הראה שמשום שתבנית העקיפה של קרני רנטגן היא תמיד סימטרית, לא ניתן (למעט במקרים מיוחדים) לקבוע האם לגביש יש מרכז סימטריה ורק 11 סוגים שונים של סימטריה גבישית ניתנים להבחנה. 11 סוגים אלו ידועים כמחלקות פרידל (או קבוצות הסימטריה של לאואה).

==קישורים חיצוניים==

*[http://reference.iucr.org/dictionary/Friedel%27s_law תיאור חוק פרידל] באתר האיגוד הבינלאומי לקריסטלוגרפיה

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:קריסטלוגרפיה
פרידל
קטגוריה:1913 בצרפת
קטגוריה:התמרת פורייה
עלי עות'מאן

עלי עות'מאן (בערבית: علي عثمان; נולד ב-8 בפברואר 1987) הוא כדורגלן ערבי-ישראלי המשחק בעמדות המגן הימני והקשר האחורי בקבוצת צעירי סכנין.

== קריירה ==
עות'מאן גדל במחלקת הנוער של בני סכנין, ועבר דרך הקבוצות הצעירות השונות של המועדון. הוא החל את דרכו בתפקיד הקשר אך כשהגיע לקבוצת הנוער הוסט לעמדת המגן הימני. בעונת ערך עות'מאן את הופעת הבכורה שלו בקבוצה הבוגרת של בני סכנין, במשחק מול מ.ס. אשדוד בגביע הטוטו. בעונה זו ובשנתיים הבאות הוא המשיך לשחק בעיקר בקבוצת הנוער. לקראת סיום עונת 2006/2007, תחת המאמן אלישע לוי, הפך עות'מאן לשחקן קבוע בקבוצה הבוגרת, אך שימש בעיקר כשחקן מחליף. בעונת 2008/2009, תחת הדרכתו של המאמן ערן קוליק שהגיע לקבוצה באמצע העונה, עשה עות'מאן את התקדמותו הגדולה, והפגין יכולת מרשימה שהפכה אותו לאחד מטובי המגנים בליגת העל. הוא שיחק ב-31 משחקי ליגה בעונה זו, ובישל פעם אחת.

בספטמבר 2009 עבר עות'מאן למכבי חיפה ששילמה עבורו כחצי מיליון דולר, והוא חתם לשלוש שנים במועדון עם אופציה לשנתיים נוספות. בעקבות החתימה, השתתף עות'מאן עם מכבי חיפה בשלב הבתים של ליגת האלופות באותה עונה, והחל לתפקד לעיתים גם כקשר אחורי. במאי 2010 זומן עלי עות'מאן לראשונה לנבחרת ישראל, וערך את הופעת הבכורה שלו במשחק ידידות מול נבחרת אורוגוואי. את הופעתו השנייה והאחרונה במדי הנבחרת ערך כעבור ארבעה ימים במשחק ידידות מול נבחרת צ'ילה.

במכבי חיפה סבל עות'מאן מפציעות וקיבל מעט דקות משחק, וב-25 ביוני 2012 הושאל לעונה אחת לבני סכנין. בתום תקופת ההשאלה שוחרר ממכבי חיפה וחתם על חוזה חדש בסכנין. בעונת 2015/2016 כבש ארבעה שערי ליגה. בתום עונת 2018/2019 ירד עם הקבוצה לליגה הלאומית.

ביוני 2021 חתם בהפועל קלנסווה. בינואר 2022 הצטרף לאיחוד בני שפרעם.

==קישורים חיצוניים==

==הערות שוליים==

קטגוריה:כדורגלנים ישראלים
קטגוריה:מגני כדורגל ישראלים
קטגוריה:סח'נין: כדורגלנים
קטגוריה:כדורגלני בני סכנין
קטגוריה:כדורגלני מכבי חיפה
קטגוריה:כדורגלני איחוד בני שפרעם
קטגוריה:כדורגלני נבחרת ישראל
קטגוריה:כדורגלנים ערבים ישראלים
קטגוריה:ישראלים שנולדו ב-1987